Dag 58 - KiesKerk
Dag 58 – Wees radikaal!
Daar kom toe mense wat ’n verlamde man na Hom toe bring. Vier van hulle het hom gedra. Toe hulle hom weens die gedrang nie by Jesus kon kry nie, breek hulle die dak reg bokant Hom oop, en nadat hulle ’n opening in die dak gemaak het, laat hulle die draagbaar waarop die verlamde man gelê het, daardeur afsak. Toe Jesus hulle geloof sien, sê Hy vir die verlamde: “Vriend, jou sondes word vergewe!” – Markus 2:3-5.
Ons kan so baie uit hierdie verhaal in Markus 2 leer. Die verlamde man se vriende het besef Goddelike kanse moet dadelik aangegryp word. Daarom het hulle Petrus se woonhuis se dak oopgebreek om hulle verlamde vriend tot voor Jesus se voete te laat afsak. Praat van radikaal! Maar môre sou Jesus dalk weg wees, en dan het hulle hierdie unieke kans misgeloop. Daarom het hulle desperate planne gemaak om hulle verlamde vriend by Jesus uit te kry.
Dít is radikale geloof. En dit is wat gebeur wanneer jy net een dag op ’n slag het om die wêreld te verander, of om ander mense te help. Dan moet jy dakke afbreek en alle konvensies oorboord gooi. Dan tel fatsoenlikheid en sulke dinge veel minder as die lewens wat daadwerklik deur Christus vernuwe kan word.
Jesus self het nooit gewag tot ’n volgende dag nie. As Hy op ’n sabbat ’n sieke raakgeloop het, het Hy hom of haar gesond gemaak. Al het dit uiteindelik sy doodsvonnis beteken, kon Jesus mense nie afskeep nie. Stukkende mense was sy rigtingwysers.
Jy is gekies as ’n impakspeler om vandag teen God se spoed ’n daadwerklike verskil in die wêreld te maak. Laat jou lig vandag skyn. Laat jou teenwoordigheid tel. Maak die regte impak. Hou op om so ’n skrikwekkende toekomsbeplanner te wees. Doen vandag net ’n paar keer wat reg is. En geniet dit, maak nie saak wat môre inhou nie.
Al leef jy net een dag in jou hele lewe op so ’n radikale manier dat die engele in die hemel daarvan kennis neem, het jy meer gedoen as ander mense in duisend dae. Al doen jy vandag net een regte danspassie, is dit veel meer as mense wat hulle lewe lank op die verkeerde ritme rondploeter.
Is daar ’n dak wat vandag vir jou wag?
Here Jesus, gee my die wysheid om eenmalige geleenthede raak te sien en die waagmoed om dit met albei hande aan te gryp, al moet ek ’n dak afbreek. Amen.
Ek dra swaar aan al die onreg wat my aangedoen is. Hoe kom ek daarvan los?
Daar word vertel dat twee priesters, die een oud en die ander een jonk, op ’n keer ’n beseerde jong vrou langs die pad raakgeloop het. Hulle het besef dat hulle haar sou moes optel en tot by die naaste dorpie dra. Die probleem was egter dat ’n priester nie aan ’n vrou mag raak nie, wat nog te sê teenaan sy lyf dra. Maar die liefde oorwin en die oudste priester tel die vrou op. Wanneer die las te swaar word en sy arms te lam raak, was dit die jong priester se beurt.
Laataand kom die twee priesters in die herberg tot rus. Die jong priester doen hartstogtelik skuldbelydenis oor sy vreemde gedagtes oor die vrou, vra om vergifnis en blaas dan die kers dood.
Maar uit die bloute begin hy weer praat oor die moeilike posisie waarin die vrou hulle geplaas het. Die hele tyd mymer hy: Moes ons haar opgetel het, of moes ons eerder gaan hulp soek het? Moedeloos met sy jong broer roep die ou priester oplaas uit: “Die les wat jy moet leer, is dit: Ék het haar opgetel, en haar neergesit toe ek kon. Jy, daarenteen, dra haar steeds. Sit haar nou neer; sy is lankal nie meer in jou arms nie!”
Moenie vashou aan dinge wat afgehandel is nie. Moenie swaar dra aan dinge wat nie meer ’n rol in jou lewe speel nie. Ja, ons almal weet dat die Hebreërsskrywer ons aansê om Jesus sonder bagasie te volg – maar hoekom sukkel ons dan so daarmee?
Neurowetenskaplikes leer ons dat ons, deur die voortdurende herhaling van dieselfde gedagtes, bepaalde breinpatrone vorm wat moeilik is om uit te wis. Hoe kan jy jou brein se “stootskraper” gebruik om hierdie ou paadjies toe te stoot? Eenvoudig: Vorm nuwe, gesonder en helender patrone; doen dit deur nuwe gedagtes te dink.
Ons is gemaak om vry te wees. Nie om slawe van ons gisters of eergisters te bly nie. Dis die wonderlike boodskap wat Paulus ons in Romeine 12:1-2 leer: “Laat God julle verander deur julle denke te vernuwe. Dan sal julle ook kan onderskei wat … goed en aanneemlik en volmaak is.”
En dit is wat vryheid is.
Ek wonder wat jy sal doen as jy sou hoor Jesus is vandag in jou dorp. Dalk sal jy dadelik planne maak om Hom te sien, of al jou vriende laat weet dat Hy daar is. In vandag se Bybelverhaal lees ons dat drie vriende uitgevind het Jesus is in hulle dorp. Hulle het dadelik planne gemaak om vir Jesus te sien, maar nie sommer net om Hom te sien nie. Hulle het geweet Jesus kon hulle verlamde vriend gesond maak, en hulle wou hulle vriend na Hom te neem. Hulle het geweet vir Jesus is enigiets moontlik.
– As jy nou enigiets vir Jesus kon vra, wat sou dit wees? Hoekom?
– Het jy geweet jy kan vir Jesus enigiets vra? Gaan sit nou iewers waar dit stil is en vra in gebed vir Jesus wat jy vir Hom wil vra.
Ken jy iemand wat siek is of met wie dit nie goed gaan nie? Bel hulle en bid oor die foon vir hulle. Of stuur vir hulle ’n gebed met WhatsApp.